CELEX: 62015TN0095
Language: da
Date: 2015-02-20 00:00:00
Title: Sag T-95/15: Sag anlagt den 20. februar 2015 — Printeos m.fl. mod Kommissionen

20.4.2015   
            
            
               DA
            
            
               Den Europæiske Unions Tidende
            
            
               C 127/36
            
         Sag anlagt den 20. februar 2015 — Printeos m.fl. mod Kommissionen
   (Sag T-95/15)
   (2015/C 127/49)
   Processprog: spansk
   
      Parter
   
   
      Sagsøgere: Printeos, SA (Alcalá de Henares, Spanien), Tompla Sobre Exprés, SL (Alcalá de Henares, Spanien), Tompla Scandinavia AB (Stockholm, Sverige), Tompla France SARL (Fleury Mérogis, Frankrig) og Tompla Druckererzeugnisse Vertriebs GmbH (Leonberg, Tyskland) (ved advokaterne H. Brokelmann og P. Martínez-Lage Sobredo)
   
      Sagsøgt: Europa-Kommissionen
   
      Sagsøgernes påstande
   
   
               —
            
            
               Artikel 2 i Kommissionens afgørelse K (2014) 9295 endelig af 10. december 2014 vedrørende en procedure i henhold til artikel 101 TEUF og EØS-aftalens artikel 53 (AT.39780 — Kuverter) annulleres i medfør af artikel 263 TEUF, idet bødefastsættelsen (navnlig den anvendte tilpasning i henhold til punkt 37 i retningslinjerne for beregning af bøder) ikke er ledsaget af den begrundelse, som kræves.
            
         
               —
            
            
               Subsidiært ændres artikel 2 i Kommissionens afgørelse K (2014) 9295 endelig af 10. december 2014 vedrørende en procedure i henhold til artikel 101 TEUF og EØS-aftalens artikel 53 (AT.39780 — Kuverter) i medfør af den fulde prøvelsesret, som Retten er indrømmet i henhold til artikel 31 i forordning (EF) nr. 1/2003 i medfør af artikel 261 TEUF, (i) idet den sanktion, som TOMPLA er blevet pålagt, fastsættes i hvert fald 55 % lavere end den lovbestemte grænse (artikel 23, stk. 2, i forordning (EF) nr. 12003) — eller i mangel heraf til den procentdel, som Retten måtte finde passende — for herved at genskabe balancen mellem denne og de bøder, som Bong og Hamelin er blevet pålagt, og (ii) idet den pålagte sanktion nedsættes yderligere med i hvert fald 33 % eller i mangel heraf med den procentdel, som Retten måtte finde passende — således at der tages hensyn til den bøde, som Comisión Nacional de la Competencia (CNC, den nationale konkurrencemyndighed) pålagde ved sin afgørelse af 25. marts 2013 i sag 5/0316/10, Papirkonvolutter.
            
         
               —
            
            
               Europa-Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   I den ved nærværende søgsmål anfægtede afgørelse fastslås, at sagsøgerne tilsidesatte artikel 101 TEUF og artikel 53 EØS ved fra den 8. oktober 2003 til den 22. april 2008 at deltage i en samlet og vedvarende overtrædelse, som omfattede Danmark, Frankrig, Tyskland, Norge, Sverige og Det Forenede Kongerige i sektoren for katalogkuverter og særkuverter i form af samordning af priser, fordeling af kunder og udveksling af følsomme forretningsoplysninger.
   Til støtte for søgsmålet har sagsøgerne anført tre anbringender.
   
               1.
            
            
               Første anbringende er støttet på en tilsidesættelse af begrundelsespligten, idet hverken behovet for at tilpasse bødernes grundbeløb i henhold til punkt 37 i retningslinjerne for beregning af bøder eller den konkrete procentvise nedsættelse for hver virksomhed er begrundet.
            
         
               2.
            
            
               Andet anbringende er støttet på en tilsidesættelse af ligebehandlingsprincippet og bødefastsættelsen, idet der ikke er anvendt en tilpasning af bødernes grundbeløb i henhold til punkt 37 i retningslinjerne for beregning af bøder.
            
         
               3.
            
            
               Tredje anbringende er støttet på en tilsidesættelse af proportionalitetsprincippet og princippet om forbud mod forskelsbehandling ved fastsættelsen af bødens størrelse, idet der ikke er taget hensyn til den af de spanske konkurrencemyndigheder tidligere pålagte bøde.